Papersnake/gushiwen huggingface dataset:
偶成
陈棣（宋代）

直面溪山照眼明，息肩簿领暂身轻。
蜗巢得失直余事，燕羽差池已半生。
老境到门颜有甲，愁城坚壁酒无兵。
何时蜕迹嚣尘外，莫问人间无用名。
梅花集句 其六十一
李龏（金朝）

出屋香梢几树花，对花今日柰天涯。秦中驿使无消息，又遣相思梦到家。
自君之出矣八首 其七
刘琏（唐代）

自君之出矣，瑶瑟尘满柱。思君如回风，旋转无定处。
满江红 以下四首皆致仕归作，和吕居仁。
陈霆（明代）

萧散东归，天应赐、苕溪一曲。江村上、春风酒旆，夕阳渔屋。

放浪水云明月地，醉归船重成颓玉。更看他、晓镜照菱荷，双鬟绿。

秋声早，窗前竹。秋香晚，篱边菊。把浮云勘破，世间荣辱。

独拥黄紬无别梦，日高春睡方才足。起来时、谁伴立芳洲，沙鸥熟。
偈颂八十五首 其七十九
释妙伦（宋代）

一竖一展，一放一收。仰山弄险，过似岩头。赖是随风回橹棹，几乎翻却钓鱼舟。
观三国吟
邵雍（宋代）

桓桓鼎峙震雷音，绝唱高踪没处寻。
箫鼓一方情未畅，弓刀万里力难任。
论兵狠石宁无意，饮马黄河徒有心。
虽曰天时亦人事，谁知虑外失良金。
京师九日同人慈仁寺祭顾先生祠呈同集诸君子 其一
左宗植（清代）

有明三百年，贤哲迈前世。惟有经学衰，末流益虚伪。

侈口谈性道，枵腹薄经济。人才日猥下，国步遂陵替。

先生百世士，生值明之季。风雨自难鸣，松柏抗寒岁。

著述综百家，贯穿天人际。起例托洪王，精博拔其萃。

杨王固不论，国朝亦少二。阎毛犹屈强，江戴乃孤诣。

斯文何汉宋，通儒自无蔽。学古在于通，真是有公议。

潜邱五十条，谲觚六七事。音学亦一端，汀芒讵为累。

学途有戈矛，旷世一感喟。尼父当衰周，微管笔袖词。

诸葛佐孱蜀，申韩亦可师。立言三不朽，俊杰乃识时。

明祚昔云季，纲维久陵迟。筹兵无严城，措饷竭九釐。

荐绅斗门户，坐视鼎社移。东南踵敝化，鲁戈讵能挥。

先生丁横流，蒿目时事非。风尚许六代，富强奖秦随。

大声而疾呼，用援溺救饥。事云竟何及，或为异代资。

海运终见行，场盐必改规。其余二三策，善用多时宜。

事有穷乃变，贤者早见之。迂缓与杂伯，可笑忘诋諆。
瓶中淮阳红牡丹落尽有叹三首
杨万里（宋代）

眼中姚魏过匆匆，只有淮阳打底红。
杜宇一声花睡醒，却教老子怨东风。
寒夜
陆游（宋代）

坚冰塞川厚莫测，断雁叫群声可哀。
草围小瓮酒未熟，霜压瘦枝梅不开。
稚子忍寒守蠹简，老夫忘睡画炉灰。
低头就世吾所讳，千载伯鸾安在哉！
过永叔郊居 其二
朱多炡（明代）

雄鸠啼不歇，客散近黄昏。蜡屐粘香絮，单衣绣雨痕。

炊烟寻去径，社鼓望前村。半道牛车至，争驰入郭门。
十月十六山记所见
苏轼（宋代）

风高月暗云水黄，淮阴夜发朝山阳。山阳晓雾如细雨，炯炯初山寒无光。

云收雾卷已亭午，有风北来寒欲僵。忽惊飞雹穿户牖，迅驶不复容遮防。

市人颠沛百贾乱，疾雷一声如颓墙。使君来呼晚置酒，坐定已复山照廊。

恍疑所见皆梦寐，百种变怪旋消亡。共言蛟龙厌旧穴，鱼鳖随徙空陂塘。

愚儒无知守章句，论说黑白推何祥。惟有主人言可用，天寒欲雪饮此觞。
送方士
何瑭（明代）

先生覃怀来，复向覃怀去。怅望难久留，离魂袅烟树。

忆昔读书难，寄在蓬莱宫。长松挂海月，短章留春风。

同窗四五人，肝胆如一身。虽存经济志，亦与云萝亲。

先生时来过，谈笑共抵掌。赤水涉波澜，玄珠讥象罔。

别来三年馀，相思空寄书。死者不可见，生者犹离居。

归时见故人，为问平安否。紫气映冥鸿，夜夜频回首。
立春内中帖子词 其四
刘才邵（宋代）

瑞气笼春宫殿高，天官仙乐奏云璈。欲知圣寿无疆处，王母千回献碧桃。
奉和窦使君同恭法师咏高僧二首 竺佛图澄
慧宣（唐代）

大誓悯涂炭，乘机入生死。中州法既弘，葛陂暴亦止。

乳孔光一室，掌镜彻千里。道盛咒莲华，灾生吟棘子。

埋石缘虽谢，流沙化方始。
次韵汪信民见寄
谢逸（宋代）

直道逢人多龃龉，高怀向我最恢疏。不贪但守司城宝，无泽应辞季武车。

池种青莲看妙净，庭栽翠竹悟真如。何年来过溪堂饭，小圃携篮自摘蔬。
新治暖室
陆游（宋代）

小堂稳暖纸窗明，低幌围炉亦已成。
日阅藏经忘岁月，时临阁帖杂真行。
诗才退後愁酣战，酒量衰来喜细倾。
从此过冬那复事，夜深时听雪来声。
寄闻季实
吴惟信（宋代）

君虽龟邑住，笔下自烟霞。仁不违三月，心长在五车。

雄豪轻俗辈，名字落诗家。无计论文醉，溪桥酒独赊。
自题药洲访石图
翁心存（清代）

峥嵘蜃阁排空出，天遣薶藏付童律。神龙拿攫守榕根，下有骊珠三十一。

英光长閟七百年，郁律蟠伏全其天。悔将混沌书眉手，钩取蕤宾跃九渊。

自从剔藓镌苔后，夜夜乾文射南斗。岂有夸娥负以趋，只愁宝鼎终遭掊。

羊城眼底风尘昏，劫火烧残字傥存。升沈显晦孰得失，可惜玲珑石不言。
烟霞坞二首
程九万（宋代）

鬓发几星星，风霜抑饱经。
年华轻过鸟，身世俯危亭。
寒碧还相照，飞湍盍暂停。
平生爱山眼，分外为渠清。
郴江百咏并序·筼筜亭
阮阅（宋代）

娟娟细细两三丛，却厌桃花相近红。
已有数枝湘浦月，不消千亩渭川风。
绝笔
吴可读（清代）

回头六十八年中，往事空谈爱与忠。抔土已成黄帝鼎，前星预祝紫微宫。

相逢老辈寥寥甚，到处先生好好同。欲识孤臣恋恩处，惠陵风雨蓟门东。
主簿甥孙小舟载白菊一本见遗赋二小诗为谢 其一
孙觌（宋代）

飞琼乘月下瑶台，老眼惊窥一笑开。冰雪定嫌诗酒污，不应更待白衣来。
送张兵曹赴营田
魏兼恕（唐代）

河曲今无战，王师每务农。选才当重委，足食乃深功。

草色孤城外，云阴绝漠中。萧关休叹别，归望在乘骢。
慈竹
黄公度（宋代）

慈竹阴初合，新梢翠欲流。
晚摇千尺影，冷撼一堂秋。
笋迸苔痕拆，叶蒙山色幽。
凤凰栖息稳，端为此君留。
杨漕书堂书运京寓
曾习经（清代）

失喜书船至，相违五岁除。拨尘防蠹毁，烧烛费工夫。

把握欣吾旧，撑肠傥尔须。酸儒城拙计，那便置空虚。
寒食二首
刘克庄（宋代）

历历晓风传庙鼓，曈曈霁日上窗纱。
孙同鱼队忙观社，翁入鸡窠且守家。
已是湿灰并槁木，不知榆火与杨花。
燔山无觅之推处，谁道斯人羡四蛇。
送孙叔康赴御史府
王安石（宋代）

古人喜经纶，万事惭强聒。
时来上青冥，俯仰但一节。
危言回丘上，声利尽毫末。
由来治乱体，宿昔心已达。
肯随俗好恶，议论轻自决。
遗风何寥寥，梦寐待豪杰。
天书下东南，趣召赴严阙。
长材晦朝伦，高行隐家闼。
新除酬问望，宿蕴行施设。
念吾非忘形，此理未易说。
蜡梅十五绝和陈天予韵
唐仲友（宋代）

长伴南枝带雪开，浑无蜂蝶去徘徊。
可能熟识金仙面，只有诗人日日来。
道中即景
邵自昌（清代）

振策春风道，香尘拂短袍。路分堤柳断，水浅石梁高。

村犊依新草，山禽掠小桃。迎人芳意足，鞍背顿忘劳。
辛丑正月上休日谒灵康庙拜滕公祠
唐仲友（宋代）

苍山余雪在云端，五两摇风减晓寒。
谷应笙簧成两部，日涵烟水上三竿。
相逢戏事留仙传，如在英魂激壮肝。
分职幽明均报国，愿神终赐免空官。
月夜发大名谢茂秦顾季狂追会卫河舟中作
王世贞（明代）

月拥层城万堞开，天垂极浦片帆来。如霞独赏长康语，似练还惊谢朓才。

拂袖中原堪落拓，曳裾公等重徘徊。亦知为侠轻分手，明夜谁同酒一杯。
咏史上·汲黯
陈普（宋代）

东北民思虀主父，西南人欲粉唐蒙。
汉家社稷何依倚，黯直粗疏一病翁。
江城子·五陵衣马恣轻肥
赵雍（元代）

五陵衣马恣轻肥。竞新奇。亦何为。混处贤愚，谁与辨雄雌。任尔刺天何足道，终不肯、羡群飞。燕山花落暮春时。杜鹃啼。劝谁归。耿耿孤忠，惟有此心知。天赋我才还有用，应不至，负心期。
良坦侄再转福清县赠行
赵与辟（宋代）

甲年谢策志应酬，今日分符力已优。
好把丹心悬北阙，春风次第荷纶褒。
初夏
丘葵（宋代）

当春一脉生生意，直到如今始洁齐。
千树向荣知靖节，一庭交翠见濂溪。
柳塘花坞心应懒，葵扇栎笙手自携。
犹自清和未蒸溽，可人日日竹亭西。
由当涂回宿齐山用杜牧之韵
喻良能（宋代）

一望云烟兴欲飞，晴光聊复步熹微。
几年想像空怀古，今日登熹自送归。
寒菊有花宜靖节，澄江如练忆玄晖。
夜深静坐清人骨，岩影侵阶月满衣。
南丰先生挽词二首 其一
陈师道（宋代）

早弃人间事，真从地下游。丘原无起日，江汉有东流。

身世从违里，功名取次休。不应须礼乐，始作后程仇。
送赵正夫京东漕
晁补之（宋代）

朝持使者节，骑出大明宫。
霜拂蓬壶外，春生海岱东。
清时忧国事，白首问民风。
我亦何为者，丹鈆点勘中。
离骚(节选)
屈原（先秦）

帝高阳之苗裔兮，朕皇考曰伯庸。
摄提贞于孟陬兮，惟庚寅吾以降。
皇览揆余初度兮，肇锡余以嘉名。
名余曰正则兮，字余曰灵均。
纷吾既有此内美兮，又重之以修能。
扈江离与辟芷兮，纫秋兰以为佩。
汩余若将不及兮，恐年岁之不吾与。
朝搴阰之木兰兮，夕揽洲之宿莽。
日月忽其不淹兮，春与秋其代序。
惟草木之零落兮，恐美人之迟暮。
不抚壮而弃秽兮，何不改此度？(改此度 一作：改乎此度)
乘骐骥以驰骋兮，来吾道夫先路！
离湋源口即事
董嗣杲（宋代）

悠悠漾漾泛烟篷，两耳听彻江声空。
水步涉历休折柳，晴宵又泊湋源口。
何待月上淮山头，黄昏更好寻泊休。
红糟酿鱼可荐酒，剧饮谁能尽五斗。
斗斜月出夜已分，江声人语寂无闻。
惜无苏仙共此快，独自吹箫离巡砦。
慧明王道士赠蜜黄精
程公许（宋代）

慧明道士别经年，肘后飞金秘不传。
崖密黄精分遗我，冰容或可觊飞仙。
除日失步诗以自解
虞俦（宋代）

双脚平生不踏空，谁教仰面看飞鸿。
娱亲正要同莱子，烂醉何飞过阿戎。
已分折腰营五斗，恐因折臂作三公。
妻孥不用间惆怅，得失从来塞上翁。
叔父盐簿庆宅致语口号
史浩（宋代）

清晓簪裾碾画轮，更循玉砌拥兰荪。定知广厦新遗址，来向华堂上寿樽。

歌遏锦云声缥缈，舞攒星蜡影翩翻。剩须拚却如泥醉，显拜行符驷马门。
采莲曲
文彦博（宋代）

江南秋色蚤，江上蚤莲芳。佳人采红萼，两桨渡横塘。

翳日华芝薄，随风锦䋏长。荡舟方自乐，绿水任沾裳。
次韵洪驹父集东山
汪藻（宋代）

文书到眼只眵昏，出郭寻山聊解纷。驱马去迎三丈日，与僧同卧一窗云。

竹间挥麈风相及，松下烹茶手自分。回首微官堪底用，他年泉石是知闻。
送沈仲
钱起（唐代）

天朴非外假，至人常晏如。心期邈霄汉，词律响琼琚。

举酒常叹息，无人达子虚。夜光失隋掌，骥騄伏盐车。

考室晋山下，归田秦岁初。寒云随路合，落照下城馀。

千里还同术，无劳怨索居。
病中
吕本中（宋代）

贷米供晨炊，尚欠数束薪。平生甘此味，此去未为贫。

新霜已严厉，况我病经旬。但守此心足，无为思古人。
句
夏竦（宋代）

横陈皆锦绣，器皿尽金玉。
劝友人酒
刘秉忠（元代）

西风落叶共萧飕，百感中来不自由。豪客空携铁如意，舞嬛徒费锦缠头。

曳过雨脚云归岫，涌出山头月满楼。一曲清歌一杯酒，为君洗尽古今愁。
丙寅记颜六言二首
刘克庄（宋代）

手无太尉玉麈，腰无鄂公羽箭。
一声喝海潮音，一只眼岩下电。
览卷赠张山人
赵嘏（唐代）

五字谁能摘，一枝犹未攀。
始知无价玉，出自有名山。
春静烟花秀，夜深风月闲。
如何恃高节，垂老住云间。
江干间步
黄承吉（清代）

岩耕暌宿好，复此孤帆征。停枻傍洲沚，缘幽时一行。

初疑草树隔，渐觉蹊阡迎。孤烟远村出，暧暧村光明。

荷香夕池敛，粳熟秋塍平。江山有余色，鸡犬无烦声。

穷历信忘疲，即境感所营。田父讶客来，曳杖返柴荆。

孙登故缄默，悠悠谢浮名。
又次大人韵
李流谦（宋代）

卜筑城南几岁华，满川烟雨富桑麻。
武陵未用逃秦俗，盘谷从来属李家。
横拓小溪通画楫，剩栽疎竹间梅花。
更饶一斗诗千首，不信閒居乐可涯。
偈颂九十三首
释梵琮（宋代）

分冬时节，一物不违。
大家出手，各各提持。
白糍片片打硬，山果大小随宜。
衲僧家，牙如剑树，
口似龙池。入齿下咬著，
吞吐唾雾霏霏。蓦忽撞著栗棘，
直得暗里攒眉。颺在粪扫堆上，
千圣从来不知。洞山掇转处，
丧却目前机。
题大痴道人黄子久画关若叠嶂图
虞堪（明代）

老痴作画便痴绝，画若画树画若铁。想从忆昔少年游，饱在燕若度霜雪。

重关复道压层峦，万水千若咫尺看。只今无复黄知命，脱去人间行路难。
会昌劝农
曾丰（宋代）

官不劝农农亦耕，诏书那可废常行。
烟霞自避旌旗色，鱼鸟相疑金鼓声。
蝶急岂遑追梦觉，鸠闲犹强管阴晴。
忙中偷得须臾暇，聊借江山答太平。
沧浪濯足图
王绂（明代）

入郭归来欲暮天，数峰残照半溪烟。悠然濯足沧浪上，怕带黄尘上钓船。
题画四景 其三
徐溥（明代）

舟行多为爱明月，况值高秋风露凉。鼓枻沧浪歌一曲，红尘不到水中央。
寄敬甫考功时拱辰太仆初归里
王世贞（明代）

漳河霜雪捲丝纶，谁念先朝启事臣。废后笑他颜远句，悟来完事义熙身。

从教闭户难逃侠，但是收书不畏贫。此际迟鸿台畔色，恍如双剑合延津。
豆腐诗次韵二首 其二
陈柄德（清代）

漫嫌留客少盘飧，春韭秋葵共讨论。摊入筠篮霜满地，切飞昆讨月无痕。

高堂饮啜嗤三釜，身世乾坤剩一尊。饱食不知寒夜冷，独扛健笔酒初温。
八月十八日观潮
喻良能（宋代）

万叠银山出海门，百川渺渺不劳吞。
晴江斗起黏天浪，一洗忠胥愤屈魂。
枕上示景卢 其一
洪适（宋代）

朱轓皂盖有行期，暮景无情惜别离。枕疾半旬乖语笑，急风吹雨泪垂垂。
酒边见烧各赋一体
董嗣杲（宋代）

淮山烧色起，阴剥应期约。
开辟界限定，蠹根不藉钁。
焦枯烬无踪，艳阳春有脚。
爆烈狐兔竄，惊迫魍魉烁。
尖危腾斜烁，汊角迸横焯。
死卉沸沉烟，游云避浮虐。
入夜光尤皎，逮晓焮自若。
蛰虫潜穴散，猛虎奔渊跃。
势欲凌虚霄，倏忽风掠绰。
荧荧断续见，江流飏昭灼。
青黄数宵陨，何在事采斸。
远客诧希遇，俯仰发叹噱。
斗杓指东寅，天公又斩削。
霜气逼衾重，对眠向溪阁。
送处州斯远二首
赵蕃（宋代）

珍重徐斯远，兹行岂漫游。
过江探禹穴，下水到严州。
损益观其友，渊源问所由。
我居如有絷，君去莫能留。
示罗教授楚知监
朱昱（宋代）

半世交游无远信，一时宾客有新知。
泮宫官冷宜谈妙，圜府钱流不废寺。
封水占山为久客，合樽促席及佳时。
盆山突兀清泉满，中有三江万里思。
定惠院顒师为余竹下开啸轩
苏轼（宋代）

啼鴃催天明，喧喧相诋谯。
暗蛩泣夜永，唧唧自相吊。
饮风蝉至洁，长吟不改调。
食土蚓无肠，亦自终夕叫。
鸢贪声最鄙，鹊喜意可料。
皆缘不平鸣，恸哭等嬉笑。
阮生已粗率，孙子亦未妙。
道人开此轩，清坐默自照。
冲风振河海，不能号无窍。
累尽吾何言，风来竹自啸。
送举老归庐山
范成大（宋代）

二千里往回似梦，四十年今昔如浮。
去矣莫久留桑下，归欤来共煨芋头。
秋夜读道德经
庞垲（清代）

一夜携秋至，虫声向暝归。暑消青琐闼，气爽白蕉衣。

烧烛差堪近，摊书愿不违。同尘思老氏，此道未云非。
答赟禅师问宗门三印
南修造（宋代）

印空印泥印水，平地寒涛竞起。
假饶去就十分，也是灵龟曳尾。
朝中措·翠盆红药护觥筹
洪咨夔（宋代）

翠盆红药护觥筹。风物似扬州。春事一声杜宇，人生能几狐裘。有山可买，有书可读，不愿封留。一任东风辇路，群公苍佩鸣璆。
送严上舍并寄诸公十首·寄俞君任府判
陈造（宋代）

忆访俞夫子，频烦挽袖留。
酒边无俗物，尘外有高楼。
未醉催歌扇，言归听漏筹。
此欢谁与继，怊帐岁时遒。
贺罗之成石龟钓纶之作
谢正蒙（明代）

水落湖平夜月寒，乘槎到处足观澜。凭将心事委浮宅，且把生涯付钓竿。

欸乃歌残山色暮，烟霞隐入酒杯宽。机闻赢得鸥为侣，并立沙头刷羽翰。
次韵和知郡朝奉登禅月台书事二首
孔武仲（宋代）

物有贱而贵，劝公收桦皮。
自能全烈火。何用爇香脂。
山径狂风夜，茅檐密雪时。
金连猝难买，唯此颇相宜。
避乱喜晤吴水田广文、李子学少尉
王松（宋代）

蒿目时艰欲问天，朝廷忧国更无贤！不图吾辈谈灯下，遍唤儿曹拜榻前。

陵谷变迁伤此日，门庭衰落感中年！须知去住关名节，莫让他人早著鞭！
和迂叟原韵
王汝赓（清代）

归来学稼返吾初，日与田园草木居。老去又尝新腊酒，岁除喜得故人书。

连篇锦字情斐蔚，廿首新诗韵朗疏。想见高吟饶兴会，几回满志几踌躇。
偈颂一百六十首
释宗杲（宋代）

老胡九年话堕，可惜当时放过。
致令默照之徒，鬼窟长年打坐。
这一个，那一个，
更一个。虽然苦口叮咛，
却似树头风过。
送俞君任
周孚（宋代）

中岁厌乖隔，此行几挽裾。故交还去子，老境孰知予。

雪屋传觞处，春波解缆初。相过每仓卒，欲留重踟蹰。

身健宜加饭，官閒剩著书。它年赤车召，留眼看相如。
拟古出塞
朱奕恂（清代）

束装赴青海，醉里别乡关。少妇识雄心，不复问刀环。

笑彼马伏波，犹恋裹尸还。埋身青冢侧，阴云黯天山。
暮春言怀寄浙东转运黄工部
释简长（宋代）

花落前林春又残，舍深苍藓拥柴关。
十年霜雪独为客，万里梦魂空到山。
溪竹旧怜同性直，岭云终约伴身间。
遥思谢傅多公暇，应遍留题水石间。
赠子瞻 其二
徐积（宋代）

翰林岂特文章工，赤心白日相贯通。先与吴人除二凶，次与吴田谋常丰。

乃与徒役开西湖，狭者使广塞者除。溉田不知几万夫，其田立变为膏腴。

世世可知无旱枯，吴人衣食常有馀。有馀之人善可趣，官司亦可省刑诛。

无穷之利谁与俱，前有白傅后有苏。翰林如此能成务，吴人叩额呼为父。

未知何处立生祠，定是吴山行坐处。翰林却过淮之东，无人不看眉阳公。

玉堂气貌将以恭，又到南城寻老农。仍使尊中酒不空，玉泉最好白醅醲。

便将玉水倾喉咙，须臾醉倒无忧翁。老翁虽醉不敢迂，记得杭州三事书。

欲毗舜智皋陶谟，事防沮隔有所拘。翰林此说若行诸，圣朝惠泽可大敷。

譬如雷雨动天衢，旷然霈然而廓如。无分草木与虫鱼，一时奋振皆沾濡。

满堂饮酒尽欢娱，更无一人泣向隅。老农虽然无所逋，愿同众口齐欢呼。
秋尽
杜甫（唐代）

秋尽东行且未回，茅斋寄在少城隈。
篱边老却陶潜菊，江上徒逢袁绍杯。
雪岭独看西日落，剑门犹阻北人来。
不辞万里长为客，怀抱何时得好开。
中秋无月戏呈希古年兄
张耒（宋代）

放逐江湖一钓舟，萧条故国又逢秋。
炎凉始信来始旧，岁月相催逝不留。
日落千蛩喧户牖，风高一雁下汀洲。
地无积潦蟾华好，谁买新醪作夜游。
赠戴通乾六首 其四
陈景元（宋代）

妙技不示人，秘密怀其宝。皇天实爱才，坐使趋庭燎。

爰携宓子琴，远治祝阿道。白月照高城，流光惊四表。

龙蜕弃金鳞，凤栖远凡鸟。一语不相能，甘心办枯槁。
应妙寺即白塔寺僧慧乾居之
黎民表（明代）

杖钵携来久，香灯静院偏。栽花成野径，接竹引春泉。

支遁逍遥论，天台止观禅。坐来忘妙说，塔影挂窗前。
送岩夫庭佐归宁 其二
彭汝砺（宋代）

春雨伤行色，秋风问后期。欲吟黄鸟意，更遗白华诗。

客路看山色，亲帏有梦思。遥知到家日，正好采莼丝。
芜城閒望二首 其一
刘敞（宋代）

幽寻古城上，秋景日悽悽。落照映原没，阴虫当路啼。

隋宫变芜蔓，楚分失端倪。自是伤亡国，非关醉眼迷。
次韵酬明上人
释智圆（宋代）

养病孤山下，消摇任野情。
闲门浸寒水，高槛露荒城。
砌月移杉影，岩泉隐磬声。
唯君许来此，相伴老馀生。
与韩子苍别久忽邂逅于临川遭时乱离道旧感叹子苍有诗见赠次韵奉呈二首 其二
张纲（宋代）

随缘到处是吾庐，风雨飘飖敢定居。异县逢君如隔世，七年怪定苦无书。

平生出处皆陈迹，大半交游已故墟。愁绝不知尊酒尽，醉归儿女笑牵裾。
寄张功父
杨万里（宋代）

问讯子张子，诗狂除未除。
年时一健步，寄我数行书。
旧矣哦招隐，谁欤诵子虚。
江湖隔京洛，不是爱相疏。
南浦曲 其二
区大相（明代）

豫章南浦北，送郎下江舶。何用识郎舟，沙棠青丝䋏。
偈
释寘（宋代）

福岩山上云，舒卷任朝昏。忽尔落平地，客来难讨门。
张载扬言扬州燕子无屋可居即船为巢命黄叔鱼赋诗今年春余始见叔鱼诗于宣城遂同赋
周紫芝（宋代）

塞北胡儿归去日，扬州燕子却来时。空寻画舸藏风雨，更为傍人话别离。

回首凄迷春水路，伤心零落旧巢泥。斜阳不见乌衣巷，一读君诗泪欲垂。
岳阳楼杂咏十二绝
胡寅（宋代）

大手文章浪得名，佐王功业亦何成。
独余不证元忠事，努力还因宋广平。
庚午孟春闻督师袁公下狱感述二首
沈璜（元代）

杂种分标犯锦州，钻刀誓复往年仇。
野无遗粟何能掠，山有重关不敢留。
隔水藏兵先断后，冀城一战半填沟。
裹疮潜渡西河路，归到穹庐哭未休。
七娘子
王灼（宋代）

花明雾暗非花雾。似春屏、短梦无凭据。夜月将来，晓灯催去。半衾余暖空留住。

情柔意密愁千缕。想一声、鸡唱东城路。暂作行云，暂为行雨。阳台望极人何处。
丑奴儿（寄齐尧佐）
王之望（宋代）

蒙泉秋色登临处，愁送将归。一梦经时。肠断佳人、犹唱渭城词。

春来重醉分携地，人在天涯。别后应知。两鬓萧萧、多半已成丝。
秦淮夜泊
史鉴（明代）

满地月明淮水流，帝城南畔大航头。
凿山曾费前人力，逐利今宜过客舟。
六朝旧事消磨尽，四海安生割据休。
玉树哀音已亡国，更无人在隔江讴。
王正卿为作山水小轴作此促之
李流谦（宋代）

王郎妙墨石剖璧，正尔不从著意得。
十日一水五日石，犹笑前人风雨疾。
溪藤小幅白雪光，向来数笔衣不裳。
浊河未清子未忙，但恐竟轴海变桑。
寿利州赵漕
李曾伯（宋代）

天禀银河一派清，蔼然中外播休声。
金城方略今充国，斜谷规模旧孔明。
屈久辔丝勤使指，再须班笋著宗英。
九重侧席亲贤切，有诏西南起老成。
瑶华 咏并头莲
黄荃（清代）

日分蒂影，风合花香，记双栖无力。临波微步，最羡是、婀娜一般倾国。

玉容相对，任两两、苦心同识。试丁宁、水佩风裳，休教共争颜色。

还是旧日深宫，笑并浴温泉，露薇堪惜。冷香飞处，料不是、铜爵二乔游历。

西风来也，怕吹动、碎云狼藉。谁耐见、花底鸳鸯，也学并头溪侧。
瑶草春
顾况（唐代）

瑶草春，杳容与，江南艳歌京西舞。执心轻子都，

信节冠秋胡。议以腰支嫁，时论自有夫。蝉鬓蛾眉明井底，

燕裙赵袂萦辘轳。李生闻之泪如绠。不忍回头看此井。

月中桂树落一枝，池上唳孤影。露桃秾李自成谿，

流水终天不向西。翠帐绿窗寒寂寂，锦茵罗荐夜凄凄。

瑶草春，丹井远，别后相思意深浅。
菩萨蛮·玉京人去秋萧索
耿玉真（五代）

玉京人去秋萧索，画檐鹊起梧桐落。欹枕悄无言，月和残梦圆。
背灯唯暗泣，甚处砧声急。眉黛远山攒，芭蕉生暮寒。
赠同席
李昌符（唐代）

四座列吾友，满园花照衣。一生知几度，后到拟先归。

急管侵诸乐，严城送落晖。当欢莫离席，离席却欢稀。
题径山凌霄庵
范成大（宋代）

峰头非尘寰，一舍谁所茏。
轩眉玉霄近，按指沙界豁。
万山纷累块，众水眇聚沫。
来云触石回，去鸟堕烟没。
向无超俗缘，兹路讵可越。
偕行木上坐，同我证解脱。
灵门寺赠灵一上人
朱放（唐代）

所思劳旦夕，惆怅去湘东。禅客知何在，春山几处同。

独行残雪里，相见暮云中。请住东林寺，弥年事远公。
登滕王阁
刘诜（元代）

来往南州老一经，登临转觉鬓星星。戍兵昼守滕王阁，驿马秋嘶孺子亭。

舸舰北连章水白，楼台西映蓼洲青。鹄袍多士谁能赋？谩笑王郎笔意轻。
金刚随机无尽颂·一体同观分第十八
释印肃（宋代）

不可得三心，圆光得一寻。
成就一切义，无古亦无今。
观运粮图
陆游（宋代）

王师北伐如宣王，风驰电击复土疆。
中军歌舞入洛阳，前军已渡河流黄。
马声萧萧阵堂堂，直跨井陉登太行。
壼浆箪食满道傍，刍粟岂复烦车箱？不须绝漠追败亡，亦勿分兵取河湟；但令中夏歌时康，千年万年无馈粮！
暂往嘉兴离桂隐过渡
张镃（宋代）

侧望山来起复平，横冲波去碧还明。
谁言身在笋舆上，自是乘空里行。
好事近（赠赵制机）
葛长庚（宋代）

行到竹林头，探得梅花消息。冷蕊疏英如许，更无人知得。

冰枯雪老岁年徂，俯仰自嗟惜。醉卧梅花影里，有何人相识。
颂四宾主
释印肃（宋代）

要会个中真活计，释迦老子不盖被。
更寻祖意外驰求，管取下梢落魔魅。
颂证道歌·证道歌
释印肃（宋代）

调古神清风自高，忘荣傲世性坚牢。
示一往还无个事，见人摇手莫忉忉。
五坡怀古
黄德燝（明代）

宋末支天草拜麻，六师驻处即为家。龙归沧渤号遗鼎，雁度燕关咽暮笳。

元相于公端属望，臣心一死已无加。空山古道千秋色，松柏森森长岁华。
药铛偈
周贯（宋代）

顽钝天教合作铛，纵生三脚岂能行。虽然有耳不听法，只爱人间恋火坑。
瓦店雨作四首
杨万里（宋代）

近岸人家欲闭门，远林烟树半昏昏。
鸬鹚白鹭归何晚，今夜定投何处村。
示愚溪守道山主
邹浩（宋代）

叉手前来问我禅，我无言句与人传。一杯茶罢抽身起，笑指长松直上天。
次韵和王道损风雨戏寄
梅尧臣（宋代）

小雪才过大雪前，萧萧风雨纸窗穿。
而今共唱新词饮，切莫相邀薄暮天。
许南山许真人故居
李稙（宋代）

穿云策杖岸乌纱，来访南山羽客家。
九转既成丹灶冷，半池烟水浸桃花。
次韵程弟
方岳（宋代）

柴门虽设不曾开，俗面向人三寸埃。
却是前溪双白鹭，门关不住又飞来。
送振上人归永康
释居简（宋代）

未发足时已超越，万里岷江滥觞发。瞻风拨草走天涯，滔天汩汩谁能过。

太湖死水混不得，浊泾清渭明如日。重向西湖疏正脉，渺渺狂澜归一滴。

只今滴水既还源，四海一味忘中边。岷山之人莫轻忽，平地行看涨溟渤。
夏侯彦济武陟尉
欧阳修（宋代）

风烟地接怀，井邑富田垓。
河近闻冰坼，山高见雨来。
官闲同小隐，酒美足衔杯。
好去东篱菊，迎霜正欲开。
对梅思远
廖大圭（元代）

梅华开满树，谁与共襟期。有客犹千里，无人寄一枝。

江南天欲雪，岁晚子何之。愁杀黄昏月，孤唫立水湄。
雨罢
姚燮（清代）

垂琴齐下轸，密砚蓄泓波。其理得诸静，相资良足多。

檐高山却俯，雨罢客能过。聊与扫禅榻，微吟对薜萝。
襄阳歌
胡奎（元代）

襄阳太守白接䍦，襄阳儿唱白铜鞮。今朝载酒向何处，言往习家池上去。

醉春日，歌春风。马上归，花正红。
送师道弟调选
陈宓（宋代）

人生重五马，亦须在中州。
若弟虚慕名，不惮南荒陬。
何如贰近郡，责轻俸仍优。
亲老可近侍，取廉不嫌求。
忽信他人语，只足企前修。
我衰又多病，卧家将四秋。
小池有芰荷，迟子来共游。
作诗送行李，勇返勿悠悠。
餐秀轩
王渥（金朝）

秋风几日摇霜樾，秋色南山两奇绝。野人窗户终日开，要看千秋秦岭雪。

层崖深谷相吐吞，落日白鹿东南奔。野花双塔古兰若，楼观缥缈烟霞昏。

玉山生玉人不识，草木四时空好色。辋川旧与蓝桥通，细水至今流石室。

一川黄叶长安秋，望望不见令人愁。书生不是济时具，收得閒身成此游。

主人开筵留客醉，山雨多情湿征袂。明朝骑马上七盘，回首山家但空翠。
寄日本国相模平将军
释心月（宋代）

径山收得江西信，藏在山中五百年。
转送相模贤太守，不烦点破任天然。
白木槿
刘诜（元代）

洁比何郎白，净如宝儿憨。秋风竹篱径，日暮道人庵。
早夏郡楼宴集
姚合（唐代）

官散有闲情，登楼步稍轻。窗云带雨气，林鸟杂人声。

晓日襟前度，微风酒上生。城中会难得，扫壁各书名。
周御史庙
邹浩（宋代）

忠言直节动天聪，名在升平北斗中。阴德久宜家有后，光灵今与国无穷。

庭前乌集当年柏，门外风生旧日骢。公不世情应我顾，一觞聊复以诚通。
二月十四夜梦中吟云隔溪啼鸟东风软满地落花
赵文（宋代）

留得馀寒伴客衾，蓦然万感赴沉吟。
隔溪啼鸟东风软，满地落花春雨深。
草草一樽聊若下，匆匆千载亦山阴。
月溪桥上凭栏久，应有游鯈识此心。
夏日
寇准（宋代）

离心杳杳思迟迟，深院无人柳自垂。
日暮长廊闻燕语，轻寒微雨麦秋时。
梅花集句 其一五四
李龏（金朝）

自入春来早，梅花处处妍。几家深树里，只怕晚风颠。
春晴
杨万里（宋代）

日透微风暖，风揉嫩日佳。
秪知趱桃李，不道落梅花。
寓杭次族人催归诗韵
戴飞（宋代）

休把诗来只管催，也曾对菊赋归来。闲云自笑出山去，未雨如何便得回。
春夜与阆音师咏月
石岩（元代）

皓月轻飞处，经堂寂不哗。碎光穿竹罅，圆影架枝叉。

露湿巢喧雀，风梳草乱蛙。与师清课后，相对理袈裟。
送王文学丽正归新安
顾炎武（明代）

两年相遇都门道，只有王生是故人。原庙松楸频眺望，夹城花萼屡经巡。

悲歌绝塞将归客，学剑空山未老身。贳得一杯燕市酒，倾来和泪湿车轮。
和薛公叔留都城韵
袁说友（宋代）

年来更觉一身难，却扫应须早闭关。
老矣壮怀空岁月，归欤活计只溪山。
未堪鹍化摇而上，肯类蝇营去复还。
白璧深藏有余地，区区何必苦跻攀。
代赠远
李白（唐代）

妾本洛阳人，狂夫幽燕客。渴饮易水波，由来多感激。

胡马西北驰，香騣摇绿丝。鸣鞭从此去，逐虏荡边陲。

昔去有好言，不言久离别。燕支多美女，走马轻风雪。

见此不记人，恩情云雨绝。啼流玉箸尽，坐恨金闺切。

织锦作短书，肠随回文结。相思欲有寄，恐君不见察。

焚之扬其灰，手迹自此灭。
冬日小斋即事
仇远（元代）

芦苇周遭旧楮糊，就中穴地砌砖炉。
儒酸官冷浑相称，草卧毡眠本不拘。
窗外十分西日照，帘间半点北风无。
一瓶雪水煎茶熟，清气真能压武夫。
感春三首
张耒（宋代）

梅梢柳眼弄春娇，云暖南山腊雪消。
近郭樵渔成野市，远村箫鼓隔溪桥。
元日即事四首 其一
程公许（宋代）

凤衔丹诏纪初元，馀恨难忘杞国天。贤路会当三接昼，宅家可卜中兴年。

出车未可忘多难，覃耜尤须祝大田。千古逃吴称至德，有周笃庆更绵延。
抄二南寄平父因题此诗
朱熹（宋代）

阙里言诗得赐商，千秋谁复与相望。邹汾断简光前载，关洛新书袭旧芳。

析句分章功自少，吟风弄月兴何长。从容咏叹无今古，此乐从兹乐未央。
偈颂四首
释了朴（宋代）

观音玲玲珑珑，太白石丁丁东东。
西园菜蟥似不堪食，东谷花发却无赖红。
遣兴 其二
李纲（宋代）

冲涉脩途仆已疲，今宵聊复宿沙溪。心怀浙右家无耗，身在江南路欲迷。

孤鹜断霞晴杳杳，暝烟荒草晚悽悽。登临谁会悠然意，寒日无言又向西。
左江七夕得牛字
林弼（明代）

笑倚仙槎望女牛，清江倒影绛河流。龙泉紫气秋犹射，云锦红光夜不收。

乌鹊桥前波似练，凤凰台上月如钩。玉人此夕应相忆，一笛西风起小楼。
暑日见客
王世贞（明代）

客自褦襶来，我当科头出。语客幸勿嫌，宋人偶游越。
幽居遣怀 其一
郭曾炘（清代）

萧然丈室老瞿昙，嵇嫩非徒七不堪。祇合当门书䍺字，有时隔牖觅鸡谈。

人情但自看云习，世味都输食蓼甘。强把一樽排万虑，乍欣卯饮得微酣。
望首阳山
张洵佳（清代）

首阳之山不甚高，并无悬崖峭壁干云霄。首阳之山不甚奇，亦无灵芝仙桂纷葳蕤。

古来仁人志士矢节捐躯时，或有龙泉饮鸩酒。否则万仞之渊竟投身，否则三尺之组竟缳首。

而乃伯夷叔齐特创一奇局，不入周廷裹其足。不食周粟枵其腹，采薇采薇歌一曲。

颓然饿倒荒山麓，遂令首阳一山尊之埒嵩岳。乃知仁人志士所恃惟一死，死无一定惟其是。

君臣之义无可逃，父母之身不可毁。空山槁饿两无伤，全受全归仍孝子。

不然叩马谏东征，胡不即死左右兵，而使西山片石千古垂芳名。
秋日次前辈新年韵
陆游（宋代）

旧交多隽杰，离散各何之？骐骥志千里，鹪鹩巢一枝。
青云迷故步，白首负明时。
幸有残书卷，犹堪付小儿。
岁暮作
孔平仲（宋代）

目极天地旷，心凄原野荒。高梧脱叶瘦，冻雀抱枝僵。

松柏凌寒在，雕鸿得意翔。平时岂相混，此日辨风霜。
颂古六首
释宗杲（宋代）

何必不必，绵绵密密，
觌面当机。有人续得末后句，
许你亲见二尊宿。
野轩歌
张继先（宋代）

四海鲸鱼不足钓，纵使上钩吾不要。
三岛神仙不足夸，长生不死数如麻。
惊人名誉不足恃，万古英雄一场戏。
些些富贵不足欣，何如野轩卧闲云。
洞然劫火纤荠尽，此时睡著都不闻。
野轩轩轩在何处，宇宙茫茫无入路。
十千仙子浪中潜，百万抟鹏地底度。
此一轩，寄奇物，神不知，鬼不测。
东彻西，南彻北，
中心一窃尘沙国。尘沙国界有微尘。
一一微尘一真人。一一真人一真源，
威仪队仗数亦然。时人若见野轩叟，
正眼一觑皆奔走。呵呵呵，
千古万古野轩歌。
元和修复马政图
家铉翁（宋代）

君不见明皇开元初，前驱万骑云烟铺。
中年不戒履霜渐，乃以牧权付之营州轧荦奴。
驱我天闲入鼠穴，八坊奇产空无余。
元和天子奋威断，收拾旧物还中区。
向来汧渭孳生处，犹有牧人自营牧与刍。
争持私牵应诏书，愿备法驾王前驱。
诗翁感叹成八解，何人画工画为图。
此图似是八之一，元和旧事犹可识。
蘋洲莱菔脆甚
释居简（宋代）

藕生玉井何曾见，梨属张公不见分。安得脆琼莱菔子，蘋洲南畔种残云。
雨中同岑华侍御至天竺即景
查有新（清代）

一峰收云入，一峰放云出。一峰云不流，雨丝抽乙乙。

幸际天骤阴，山路较清谧。不然宝马车，十里纷填溢。

入门礼大士，绕栋香烟密。长老拙言词，大逊舍利佛。

侍御具辩才，颇似维摩诘。不著文字禅，慧力更无匹。

流连云树间，心意同閒逸。尘事未能祛，归舟遂迅发。
燕中送云岳使南都便道省觐
徐登（明代）

使者承恩出紫微，南征偏喜近庭闱。行经白下花初放，别向都门柳正飞。

分萼乍辞荆树阁，傍萱应著老莱衣。笑看昔日题桥处，争讶相如驷马归。
春花叹
王默（宋代）

春花复春花，红红间白白。
相看待明发，已不如昨日。
雨露费濡染，秉芳几何时。
姚魏殿春事，浓绿已盈枝。
长安池馆多，新故如转烛。
所以山中人，但种松与竹。
永定河北岸厅署饯别
石赞清（清代）

永定河边一行柳，皮枯缘受风霜久。岸南岸北来往渡，微官何事劳趋走。

嗟君此别意何如，与君论心握君手。听唱新翻杨柳枝，珍重分歧一杯酒。
乐府杂曲。鼓吹曲辞。黄雀行
庄南杰（唐代）

穿屋穿墙不知止，争树争巢入营死。林间公子挟弹弓，

一丸致毙花丛里。小雏黄口未有知，青天不解高高飞。

虞人设网当要路，白日啾嘲祸万机。
偈颂五十一首
释大观（宋代）

暗瓦霜凝寒客梦，晴窗日透借朝温。
不能缄口围炉坐，敛袂空朝画戟门。
堪悲堪笑不动尊，天津桥看弄胡孙。
此意与谁论，长者子无裩。
白鹿讲会次卜丈韵
朱熹（宋代）

宫墙芜没几经年，祇有寒烟锁涧泉。结屋幸容追旧观，题名未许续遗编。

青云白石聊同趣，霁月光风更别传。珍重个中无限乐，诸郎莫苦羡腾骞。
豫章城
严羽（宋代）

爱此城高处，回鞭醉每醒。江花两岸白，烟树一行青。

云学山舒态，天随水赋形。吾多徐孺子，独向此沈冥。
遗园四首 其四
吴敬梓（清代）

风雨漂摇久，柴门挂薜萝。青云悲往事，白雪按新歌。

每念授书志，其如罔极何。可怜贫贱日，秪是畏人多。
题蓼花
石延年（宋代）

深浅霜前后，应同旧渚红。
群芳坐衰歇，日日舞秋风。
予到官甫二阅岁顿觉老态日增因赋二绝 其一
黄仲昭（明代）

镜里韶华叹易徂，眵昏双眼白头颅。写真欲寄儿孙看，只恐惊疑不是吾。
奉和添酒中六咏。酒瓮
皮日休（唐代）

坚净不苦窳，陶于醉封疆。临溪刷旧痕，隔屋闻新香。

移来近麹室，倒处临糟床。所嗟无比邻，余亦能偷尝。
邂逅一施二徐留饭
韩淲（宋代）

深山固凉冷，荒涂秋尚炎。谁欤约僧窗，里彦长少兼。

夜饭频忘疲，片月忽满檐。友贤吾敢弃，他事皆毫纤。
送无可上人
贾岛（唐代）

圭峰霁色新，送此草堂人。
麈尾同离寺，蛩鸣暂别亲。
独行潭底影，数息树边身。
终有烟霞约，天台作近邻。
奉檄赴古北口军次祀軷有期书示同志 其二
蒋曰豫（清代）

唾手燕云路几千，真同一障去乘边。林盘苍鹘横残照，花扑黄艳少年。

盾笔烟高金戟拓，文鳞波隔玉兜眠。征西车骑驰如雨，费煞啼乌送锦鞯。
初著刺史绯，答友人见赠
白居易（唐代）

故人安慰善为辞，五十专城道未迟。徒使花袍红似火，

其如蓬鬓白成丝。且贪薄俸君应惜，不称衰容我自知。

银印可怜将底用，只堪归舍吓妻儿。
送赵元思司犹
唐庚（宋代）

谁不从王事，夙夜独匪懈。休沐犹坐曹，伏日不归廨。

平生熟大犹，馀事工小楷。自称霹雳手，作县真癣疥。

董宣虽强项，临事中实骇。从君学吏礼，稍稍识起拜。

今当告别去，何以赠行迈。二十罚自亲，此理须少戒。
昆阳城
苏洵（宋代）

昆阳城外土非土，战骨多年化墙堵。
当时寻邑驱市人，未必三军皆反虏。
江河填满道流血，始信武成真不误。
杀入应更多长平，薄赋宽征已无补。
英雄争斗岂得已，盗贼纵横亦何数。
御之失道谁使然，长使哀魂啼夜雨。
题真觉僧房芦
吕祖谦（宋代）

何人夜折苕溪雪，吹落山堂寄清绝。
梦回轩槛非人间，一岸扶疎碎残月。
秋风索索秋意晚，叶外参差明叠巘。
颇似江南短棹归，平沙雁落汀洲远。
苍涛绕窗碧玉寒，中有渔父千古闲。
知君胸次五湖阔，波声髣髴游杏坛。
少林之孙韵枮木，避世避人何用逐。
渭川谩复千亩多，江上由来一苇足。
村居
陈瑚（明代）

芦白枫丹照绿蘋，粘天波浪自粼粼。愁知日月催双鬓，贫觉妻孥绊一身。

诗卷行吟书甲子，熏炉匡坐守庚申。南山当户明如髻，上对年年似故人。
山居 达观堂
程俱（宋代）

苍阴羃杉松，延缘幽出谷。豁然天地开，八极启远目。
上余倅生辰唐律十章
唐士耻（宋代）

雨余非雾萦琼斚，正是长庚初度时。
千里欢声和气满，祝公椿算寿齐箕。
姑孰十咏效李翰林 其八 牛渚矶
陈桭（明代）

巨川汇牛渚，下有渊灵宅。绝壁俯层岩，回波自撞激。

不见燃犀人，空忆骑鲸客。泊舟陟危亭，蛾眉望中碧。
暮冬夜坐寄岫禅者
释重顯（宋代）

碧落无片云，虚庭积深雪。
负舂还有谁，彻曙对孤月。
岩松影拂翠不断，瀑水声来听忽绝。
岫禅岫禅知也如未知，八面清风远远待时说。
雪夜梦与受之登楼境界超远已觉恍有所得口占
顾云鸿（明代）

任城腊五夜，雪势浩方永。
拥裘深帷中，照见须眉影。
神马挟冯深，我驭何不骋。
遂登白玉楼，俯视方壶顶。
秋阳郁平林，下界亦井井。
有美楼居人，含毫发奇颖。
拍肩遂共歌，绮思一时冷。
谈笑闻邻钟，冷然得深省。
雪用欧阳公白战律，仍禁用映雪访戴等故事，
杨万里（宋代）

是雨还堪拾，非花却解飞。
儿童最无赖，搏弄肯言皈。
向树翻投竹，欺人故点衣。
肩寒未妨耸，笔冻可能挥？
禅人并化主写真求赞
释正觉（宋代）

心得而真，物应而神。
幻住三昧，觉了诸尘。
洒洒落落不共法，浩浩荡荡无边身。
明明白白随流月，叶叶华华到处春。
庄居值雨偶得十诗示秦处度 其三
李之仪（宋代）

我虽非故侯，通籍三十年。孰不夷险半，而我终岁难。

念非跣弗视，不觉乘波澜。馀生岂所期，我君信如天。
将赴富川
韦骧（宋代）

去年乾没道途间，今岁官期日月悭。学古虽然非为禄，食贫宁不厌居閒。

利心汲汲人皆是，巧宦悠悠我不关。三尺若能多所活，尘泥何必贱青纶。
感兴六首
贺铸（宋代）

庙堂击鲜食，日负天下责。
不知五湖上，自有扁舟客。
渔父（四）
戴复古（宋代）

渔父笑，笑何人。古来豪杰尽成尘。江山秋复春。
明月歌二首 其二
米芾（宋代）

姮娥窃药为飞仙，夜食丹霞凌紫烟。瞥开银碧排翠钿，信手拂紫新妆妍。

蛾眉点出争婵娟，皎然娇额临风前。佳人再拜心拳拳，多生端有好姻缘。

掀云直指乌号悬，下射万顷杨花毡。南飞惊鹊殊可怜，北堂人冷空无眠。

彩霞欲掣舞衣揎，水精梳插笼鬓蝉。方诸滴沥生流泉，老蚌呼吸凝芳鲜。

谁家破镜飞上天，满林玉玦相勾连。多情应照载花船，无穷解趁寻春鞭。

蓂荚自与桂华偏，驹隙谁争白兔先。斯须几望抟清圆，白毫宛转吞大千。

纤埃不隔知无边，蕊宫可掬疑深穿。琼华随步翻绣筵，琉璃倒海倾长川。

买来曾不用一钱，笙歌醉赏须年年。
润州杨别驾宅送蒋九侍御收兵归扬州
李嘉祐（唐代）

沴气清金虎，兵威壮铁冠。扬旌川色暗，吹角水风寒。

人对辎輧醉，花垂睥睨残。羡归丞相阁，空望旧门栏。
登雄州城楼
刘因（元代）

古戍寒云接渺茫，故乡游子动悲凉。江山自古有佳客，烟雨为谁留太行。

野色分将愁外绿，物华呈出夜来霜。海门何处秋声急？极目沧波空夕阳。
洞仙歌（代寿张辰川）
张辑（宋代）

莲舟玉字，得真人亲授。圯上家风又还有。问因何五马，踏月云台。秋色里，却赏烟霞袖手。

酒边听说剑，歌舞升平，方许君为赤松友。任浊世纷纭，海水扬尘，再相见、雪髯依旧。且岁岁、中秋后逾旬，更半月东篱，菊花重九。
鸭头绿 钱塘怀古
傅按察（清代）

静中看。记昔日淮山隐隐，宛若虎踞龙盘。下樊襄、指挥湘汉，鞭云骑、围绕江干。

势不成三，时当混一，过唐之数不为难。陈桥驿、孤儿寡妇，久假当还。

挂征帆、龙舟催发，紫宸初卷朝班。禁庭空、土花晕碧，辇路悄、呵喝声乾。

纵余得西湖风景，花柳亦凋残。去国三千，游仙一梦，依然天淡夕阳间。

昨宵也、一轮明月，还照临安。
和王臞轩旧题紫阁寺诗
林希逸（宋代）

阁为山名紫，松依水更青。僧谈畴昔事，我记始初经。

败壁题仍在，臞轩唤不醒。个中安稳住，但要主人惺。
挽漳浦陈丞璧
刘克庄（宋代）

非但闻诗礼，居然识典章。
探环如梦里，拥笏向亲旁。
州县淹斯立，家庭惜季方。
北风无赖甚，吹雁不成行。
湖边
胡仲弓（宋代）

湖边春色浓於酒，醉尽东西南北人。
独有诗翁清到底，一生醒眼看青春。
送何辂归钱塘兼简辩端
释智仁（宋代）

家指西陵外，沧波去几程。
独行山雪下，孤泊夜潮生。
问路寒林迥，移舟宿雁惊。
到逢天竺客，为话别来情。
和虞使君赋山茶花二首
程公许（宋代）

眼明绝艳照凋年，傲雪凌霜分外妍。
鹤顶染砂那得似，犀棱削角自苍然。
若为白瑞三科里，独抱丹心一节坚。
岁晚须公与商略，尽渠春书万红嫣。
和蔡天启赠文潜之什
秦观（宋代）

蔡侯饱学困千釜，濯足清江起南土。
剧谈颇似燕客豪，快夺范雎如坠雨。
东城桥梓未足论，柏直何为口方乳。
蒋侯山中伴香火，三年不厌长蔬苦。
平生瑰玮有谁同，要得张侯三日语。
昼闲那自运甓忙，时清不用闻鸡舞。
桓荣欢喜见车马，书册辛勤立门户。
要当食肉似班超，猛虎何尝窥案俎。
访姚辅周郎中月陂西园
邵雍（宋代）

相忆不可遏，西街来访时。
交横过沟水，隙曲绕蔬畦。
树偃低头避，筇高换手持。
朋游相得甚，何乐更如之。
摸鱼儿（太湖）
李演（宋代）

又西风、四桥疏柳，惊蝉相对秋语。琼荷万笠花云重，袅袅红衣如舞。鸿北去。渺岸芷汀芳，几点斜阳字。吴亭旧树。又系我扁舟，渔乡钓里，秋色淡归鹭。
长干路。草莽疏烟堤断墅。商歌如写羁旅。丹溪翠岫登临事，苔屐尚粘苍士。鸥且住。怕月冷吟魂，婉冉空江暮。明灯暗浦。更短笛衔风，长云弄晚，天际画秋句。
深村
刘克庄（宋代）

身老深村负岁华，青苔迳里是贫家。
晚风一阵无端急，不为山人惜柚花。
侨寄山居霍然几月凡见之于目闻之于耳者辄缀成绝句名之曰田园杂兴非敢比石湖聊以写一时闲适之趣云尔 其二
王志道（宋代）

羃羃黄云麦垄秋，牧童横笛倒骑牛。百金买得葫芦扇，持向田头蔽日头。
送族弟彦端还衡山
文徵明（明代）

彦字诸孙端甫良，秋风访族自衡阳。百年文物家声在，累叶松楸世泽长。

君视前人应不忝，我于同姓自难忘。不堪相见还相别，楚水吴山意渺茫。
喜陈道人自泰州来作此诗留之
周孚（宋代）

光风转芳树，子向毗陵去。霜风振枯荄，子自海陵来。

悠悠万里江，一苇安可杭。浮杯不作难，子亦石肺肠。

文章一小技，知我独子耳。食贫强折腰，此复愧于子。

草草具一餐，芋火对懒残。孤筇勿遽往，岁莫方冱寒。
赠韦早
皎然（唐代）

只将陶与谢，终日可忘情。不欲多相识，逢人懒道名。
三月二十四日宿曾峰馆夜对桐花寄乐天
元稹（唐代）

微月照桐花，月微花漠漠。怨澹不胜情，低回拂帘幕。

叶新阴影细，露重枝条弱。夜久春恨多，风清暗香薄。

是夕远思君，思君瘦如削。但感事睽违，非言官好恶。

奏书金銮殿，步屣青龙阁。我在山馆中，满地桐花落。
寄汴州令狐楚相公
姚合（唐代）

汴水从今不复浑，秋风鼙鼓动城根。梁园台馆关东少，

相府旌旗天下尊。诗好四方谁敢和，政成三郡自无冤。

几时诏下归丹阙，还领千官入阁门。
玉田四章
霍韬（明代）

我田百亩，不以种禾。匪不种禾，种禾穫不多。惟种玉子，种玉如何。

玉子成璞，可琢可磨。璞琢璞磨，温润则那。

我田百亩，不以种稷。匪不种稷，种稷不多得。惟种玉子，种玉何适。

玉子成璞，可圭可璧。种此圭璧，以近有德。

谁有善亩，我有善价。我亩匪有馀，我求日不暇。匪我则求，谁售我者。

谁善耘田，耘我玉痹。我曰如莠，我玉亦不滋。谁教我耘，实获我思。
啄木儿
佚名（宋代）

洗出养花天气。
送千二十侄五首
李吕（宋代）

江头片片玉梅飞，岭路迢遥雪正迷。
乘兴为谁骑马去，不辞迎冻散双蹄。
挽伏德华主簿
阳枋（宋代）

豁达千人杰，巍峨七尺躯。
天边期阔武，意外失华途。
堕泪一人足，伤主二女孤。
西溪桥畔琢，多少为嗟呼。
湖上观柳偶记龙泉先生勾春柳一丝之句感而有
葛天民（宋代）

断槎无叶又无枝，得似勾春柳一丝。
不是画舟棲泊处，白鸥飞下立多时。
再寄定国
晁补之（宋代）

河南少尹古臞仙，销尽新缘窘旧缘。草字更无千载圣，谈言自有一家天。

远游轻世唯何甚，少贬求容否不然。选壮坐狂俱龃龉，社樗元自可忘年。
游灵山二首
袁燮（宋代）

何人题作一灵山，千古佳名不可刊。
欲识此声非浪得，试于高处一凭栏。
扬州送叔起
许宗衡（清代）

深交结行路，欲别心横飞。迢迢扬子江，梦与闲鸥依。

君子惜良时，浮踪无定期。烟树一以合，倏觉形神违。

自我出京邑，与子多歌诗。千载未遑计，但伤今时非。

横览天下才，跅𧿇谁中规。风骚冠百代，忆旨参几微。

读书无高勋，文字徒喜悲。与世惧无益，肯以空名垂。

抗怀同心侣，誓念惩诡随。庶几真性情，崛发山川辉。

艺苑不丈夫，况复苦弄姿。矫首望云鹤，蔚为丹霄仪。

今兹一挥手，去去毋然疑。篇章翊世运，得句山岳齐。

因之崇亮节，欲使东流西。本根共树立，相思夫何为。
栏边
吴济（宋代）

潮信栏边见，人家树杪分。
笋鞭遮过蚁，蛛网碍飞蚊。
松古藏灵药，山高落冷云。
吾庐远城市，花草故欣欣。
题琴合故衣卷
王恭（明代）

峄阳古桐琼树枝，吴丝作弦云锦衣。黄家旧物紫阳篆，彪炳文章光陆离。

乱离何事翻相失，龙池凤沼无春色。沦落天涯几百秋，岂意人间今复得。

琴囊虽好人更清，相逢脱赠应有情。君看昔日延陵对，好是悠悠身后名。
酒有和劲
罗大经（宋代）

小槽真珠太森严，兵厨玉友专甘醇。
两家风味欠商略，偏刚偏甘俱可怜。
使君袖有转物手，鸬鹚杓中平等分。
更凭石髓媒妁之，混融并作一家春。
季良不用笑伯高，张竦何必讥陈遵。
时中便是尼父圣，孤竹柳下成一人。
平虽有智难独任，勃也未可嫌少文。
黄龙丙魏要兼用，姚宋相济成开元。
试将此酒反观我，胸中问学当日新。
更将此酒达观国，宇宙皆可归经纶。
书生触处便饶舌，以一贯万如斲轮。
使君闻此却绝倒，罚以太白眠金尊。
挽司空赠太师申国吕公四首 其三
刘摰（宋代）

玉辇躬临奠，金钱诏治丧。襚宫周尚父，世爵汉扶阳。

位席虚群望，松阡竁旧藏。门中兰玉盛，有以慰思皇。
泊黄家渡
董嗣杲（宋代）

舣舟黄家沙，寻酒聊自慰。
麦田袅露梢，果林饱霜味。
江色射逃屋，灯焰爥断纬。
徘徊强展眺，清风袭肠胃。
饮畅人痛快，说醉言不讳。
居人甘淡薄，那复羡荣贵。
但知安粗粝，了不辨泾渭。
年丰村疃乐，排忧岂无谓。
抱衾坐终夕，无事启愤悱。
清晨过邻舍，童孺见我畏。
时艰赋敛重，租外有百费。
徐徐亟开喻，喻极转歔欷。
自来闻打门，如冒鼎镬沸。
我游兴未尽，两眼渺万彙。
邻翁意度真，爱我馈饔饩。
北风吹沙暗，大地雪积未。
我衰易成悲，肉战若刺蝟。
何时洗纷争，海宇方吐气。
立春二首
廖行之（宋代）

晓雪才过天气清，喧阗钲鼓喜迎春。
世间多少虚名事，彩仗驱牛又一新。
读蜀中女史鹃红题壁诗 其一
陈寿祺（清代）

剑外兵戈怨翠钿，残镫孤驿照沈锦。诗情哀过啼猿泪，未忍多听蜀国弦。
和国信子育元韵 其三
彭汝砺（宋代）

闻道朝正使入关，殷勤试托寄书还。逢人若问今何许，已过金钩第一山。
夜坐读书闻瓶梅之香口占五绝
赵蕃（宋代）

客去门扃未作眠，续灯添火了残编。
此时孤绝谁相与，能送幽香亦可怜。
苏台怀古
汪元量（宋代）

灵岩寺古树森罗，满目兴亡落逝波。
越相舟中西子去，楚王宫里北人过。
歌台日暖游麋鹿，禁苑风高走骆驼。
却羡老僧无一事，自携瓶锡入烟萝。
虎牢关
司马光（宋代）

天险限西东，难知造化功。
路邀三晋会，势压两河雄。
余雪沾枯草，惊飚卷断蓬。
徒观争战处，今古索然空。
次邦兆乃尊方伯韵二首 其一
江源（明代）

松菊苍苍石竹斑，阿翁归老此中闲。叹人趋走风尘里，输我从容水石间。

勇退尚怀□主术，旬宣犹记济时艰。箕裘有子能传业，燕乐挥金且莫悭。
署夜斋居询朱计部子得沈仪部伯英
欧大任（明代）

闰月值暑霄，掖垣隔斋室。文箪倦忽展，道书閒自帙。

客从何来亦遽集，经旬渴似文园日。羁宦宁殊内史留，端居颇养徵君疾。

久淹康乐临海峤，谁为弘明供芝术。惭谢西曹小吏才，学持东省郎官笔。

郎有平陵朱阿游，吴中诸沈得隐侯。以吾一日虽差长，称诗二子皆名流。

此处凤城接银汉，此时虬水下铜沟。岂及潘郎吟骑省，但随许掾坐斋头。

歌拍拍，情脉脉。芙蕖白，琅玕碧。何许能持慰今夕，可怜江汉思归客。
山光寺送献臣
刘敞（宋代）

嘉集常苦难，送归岂辞远。舣舟故相逐，携手行自挽。

古寺何崔巍，深林象岩巘。幽寻取乘兴，造适非素选。

寒泉冰深池，衰草被长坂。岁穷景萧条，僧老意缱绻。

胜赏竟谁同，相知幸非晚。离怀自无极，日暮仍忘返。
砚
刘黻（宋代）

色若马肝微带紫，星如鹆眼更添青。
端方一静浑无语，即是吾今座右铭。
书向禅师开山石壁
释居简（宋代）

虎驯石上倚藤枝，细把兴亡问向师。千柱已随烟焰■，何如表刹未开时。
暮春久雨作
齐己（唐代）

积雨向春阴，冥冥独院深。已无花落地，空有竹藏禽。

檐溜声何暴，邻僧影亦沈。谁知力耕者，桑麦最关心。
六州歌头·秦亡草昧
李冠（宋代）

秦亡草昧，刘项起吞并。鞭寰宇。驱龙虎。扫欃枪。斩长鲸。血染中原战。视馀耳，皆鹰犬。平祸乱。归炎汉。势奔倾。兵散月明。风急旌旗乱，刁斗三更。共虞姬相对，泣听楚歌声。玉帐魂惊。
泪盈盈。念花无主。凝愁苦。挥雪刃，掩泉扃。时不利。骓不逝。闲阴陵。叱追兵。鸣暗摧天地，望归路，忍偷生。功盖世，何处见遗灵。江静水寒烟冷，波纹细、古木凋零。遣行人到此，追念益伤情。胜负难凭。
和孙珪秘丞
杜衍（宋代）

老来楷法不如初，试向间齐习草书。
落笔何曾见飞动，雕章早已过吹嘘。
伯英比圣功难到，怀素称狂力有馀。
若谓伊余堪继踵，祇应缘木可求鱼。
自京师回至江寺闻梵
怀让（明代）

禅宫仙梵起泠泠，一派馀音隔翠屏。乱逐怒涛翻海岛，微随落叶散林坰。

月明驯鹿衔花至，昼静神龙拥座听。十载功名尘土梦，今朝却向此中醒。
饯范子
胡景俗（宋代）

当年邂逅帝王畿，岁月侵寻若电飞。
学士荣除青锁闼，故人老电白麻衣。
尊前且斗闲身健，眼底休论往事非。
第恐锋车促严召，片帆明发不轻违。
春日山中寄怀岳季方兼柬潘源之金本清
陈政（唐代）

一榻高悬阅岁时，东风还有故人期。小桃原野春风早，幽竹门墙夜月迟。

道在只甘颜子乐，时平肯作贾生悲。云山翠合衡茅近，日暮犹闻歌紫芝。
舟中苦热
韩日缵（明代）

朱氛畏景何煎烁，砂碛生烟水泉涸。轻鸥白鹭安所如，千泉万泉如藏壑。

况乃飞挽急征输，红尘赤日犹驿络。夹道垂杨袅袅丝，密叶繁枝苦阴薄。

江上空闻霹雳来，惊飙炽燄扬氛埃。屯云密结不成雨，山枯石烂尽蒿莱。

那见月轮宵犯毕，四野火云峰兀嵂。闷去琴书烦几案，慵来寝兴碍冠栉。

白石滩头岸葛巾，赭圻冉冉度行人。吁嗟道暍者谁子，炎蒸飙翕叫高旻。

曈曈日暮行舟绝，毒雾瘴云终不灭。火威宿鸟倦晨飞，候浊蚊蚊竞晚热。

漫说承恩玉井冰，漫言浥润阴山雪。但顾吹律转时和，空蒙其雨沛滂沱。

须臾黄潦起洪波，一挽西江苏涸辙，伫揖披襟听棹歌。
句 其四
袁毂（宋代）

晓瘴万重烟漠漠，舂台四顾俗熙熙。天钟秀气魁文陛，池涌仙源接武夷。
乌鹊
游九言（宋代）

鸦乌鸣屋山，平生不为恶。
乾鹊噪庭树，一世常牢落。
安有无妄福，凶灾或无作。
身贫乏名誉，屋漏无愧作。
春风拂茅檐，听汝相嘲谑。
祸福心悠悠，曲肱常自乐。
荔枝二首
徐夤（唐代）

朱弹星丸粲日光，绿琼枝散小香囊。龙绡壳绽红纹粟，

鱼目珠涵白膜浆。梅熟已过南岭雨，橘酸空待洞庭霜。

蛮山蹋晓和烟摘，拜捧金盘奉越王。

日日熏风卷瘴烟，南园珍果荔枝先。灵鸦啄破琼津滴，

宝器盛来蚌腹圆。锦里只闻销醉客，蕊宫惟合赠神仙。

何人刺出猩猩血，深染罗纹遍壳鲜。
和李参政颂示鉴禅者
释昙华（宋代）

清源居士顶门著，从本已来自寥廓。更透吾家向上关，活鱍鱍寥难收捉。

风尘草动鉴来端，临机八面初无作。才起分毫取与心，即被邪师笼罩却。
汪廷俊见示喜雨和篇次韵答之二首 其一
李纲（宋代）

一气潜升处处通，诚心初不间窿穹。乍欣草木回枯槁，更喜粢盛备洁丰。

宿雾游云朝尚合，断霞残照晚偏红。阳舒阴惨无遐迩，造物从来任至公。
十诗谢寥计使
陈造（宋代）

深井无浅汲，洪钟须妙撞。
揆公取士心，海若吞湖江。
泓涵老昌黎，客或陇头泷。
可待函丈扣，此心久已降。
喜逢妻弟郑损因送入京
崔峒（唐代）

乱后自江城，相逢喜复惊。为经多载别，欲问小时名。

对酒悲前事，论文畏后生。遥知盈卷轴，纸贵在江城。
丑奴儿（寿词）
姚述尧（宋代）

晓来佳气穿帘幕，郁郁葱葱。宝鸭烟浓。戏彩庭前玉树丛。

肌肤绰约真仙子，王母宫中。欢会曾同。笑问蟠桃几度红。
寄题滑台园亭
宋祁（宋代）

有处行春住杏鞯，列亭相望斗翚联。
花衔晓圃三竿日，树绕洪河一曲天。
芳草细迎吟路屐，翠篙徐转饮溪船。
胜游惠政成双纪，乞与州图后世传。
句
段成式（唐代）

高谈敬风鉴，古貌怯冰棱。（以下见《海录碎事》）

虱暴妨归梦，虫喧彻曙更。

梦里思甘露，言中惜惠灯。

新破毗昙义，相期卜夜论。（梦得句云云，因续成十韵）

随樵劫猿藏，隈石觑熊缘。（隐山书事，见《襄阳志》）

捽胡云彩落，疻面月痕消。（光风亭夜宴，妓有醉殴者）

掷履仙凫起，撦衣蝴蝶飘。羞中含薄怒，颦里带馀娇。

醒后犹攘臂，归时更折腰。狂夫自缨绝，眉势倩人描。

（题同上，见《纪事》）

不愿石郎戴笠，难甘玉女披衣。（《苦雨》）
满江红
刘辰翁（宋代）

莺语依然，但春去、人间无约。谁念我、吟情憔悴，醉魂落魄。尽日只将行卷续，有时自整残棋著。向黄昏、细雨闷无憀，青梅落。

南又北，相思错。朝异暮，人情薄。漫踌躇在目，奢华如昨。海底月沈天上兔，辽东人化扬州鹤。记龙云、波浪岂能平，天难托。
厄台寺三首 其一
张耒（宋代）

诸佛苍然照殿楹，圆光明满自然灯。千年遗事无人问，馆后高眠久属僧。
自居剡源少遇乐岁辛巳之秋山田可拟上熟吾贫
戴表元（宋代）

贫贱如故旧，少壮即相依，
中心不敢厌，但觉少光辉。
向来乘时士，亦有能奋飞。
一朝权势歇，欲退无所归。
不如行其素，辛苦耐寒饥。
人生系天运，何用发深悲。
昨访箳篂闻有绣帨之宴回车戏呈季茂
岳珂（宋代）

惯闻娇小处，绕带觅银鱼。授雁定同瑞，弄獐应误书。

生朝今日是，嘉宴早春初。无分陪汤饼，到门空返车。
宝林寺六景 其三 一线泉
释性晓（明代）

泉与曹溪一样深，纡回一线出幽林。世人不解清清意，抛却源头向外寻。
壬辰九月不雨至
唐庚（宋代）

老去生涯白木镵，脱逢艰食更何堪。春深野色忧年恶，夜半檐声觉雨甘。

睡外莫听泥活活，想中已睹麦含含。明朝竹径添幽事，玉版堂头作小参。
失调名
佚名（宋代）

等得秋风满院吹。又争如、毒热时。被唧唧啾啾，不教人来梦里，望前程也、促织儿。
四十吟三首
刘黻（宋代）

四十年来父子情，吁嗟今日任飘零。
虽惭负米供三釜，莫悔倾籯教一经。
饱水西江甘冷味，炷香南极祝高龄。
白云纵隔三千里，诗礼朝朝似过庭。
阙题
李辅（明代）

白鹿仙人去不回，山中容有此亭台。岸花涧草幽成幻，月岭云山巧作堆。

对酒不须追往事，断碑还可杜来媒。凭谁挽住东流水，一洗人间万古埃。
徐子融八月四夜见访值予有出寄诗三绝和韵以
陈文蔚（宋代）

小斋虽不奉名谭，此理要须见倚参。
料得归怀明月满，不应对影祗成三。
答朱成伯见赠四首 其一
吕本中（宋代）

三年转东南，足迹不得息。新霜未压瘴，已畏贼马迫。

苍黄度岭去，山路枫叶赤。慨然念平生，谬自有欣戚。

交游半鬼录，在者费相忆。朱卿早闻道，一如见旧识。

新诗入要妙，如射已破的。我行囊贮空，所至但四壁。

岂如投异县，忽枉和氏璧。斯文得未丧，岂不系人力。

出门仰高山，此道如矢直。
神山避暑晚行田间用陶渊明平畴交远风良苗亦怀新为韵 其九
许有壬（元代）

我闻昔桃源，民风近无怀。兹山亦深窈，中有读书斋。

但绝车马迹，不惜云烟埋。旁围靡靡山，上荫高高槐。

聊以永今朝，得酒从无膎。
文宣王及其弟子赞
宋高宗（宋代）

辩以饰诈，言以致文。
苟弗执礼，宜奠释纷。
朽木粪墙，置不足言。
言语之科，粗然有闻。
芭蕉
宋祁（宋代）

逃腊藏深柢，乘春发故荄。
雨障单盖侧，风偃半旗开。
脆理缯争裂，斜规扇欲裁。
无坚喻浮世，金粟信多才。
戏别颜令
韦骧（宋代）

趣驭不遑辞地主，趁晴唯且荷天公。县楼归去劳东望，早就新篇寄好风。
少年行
方还（清代）

不解《阴符》与《六韬》，似知名姓五陵豪。此身未识为谁用，慷慨长歌看宝刀。
夏夜偶成和卢云际
苏升（明代）

清夜不成寐，揽衣起徬徨。月白天逾回，雨过风以凉。

萧萧四望中，恍惚如秋光。散步聊咏歌，感慨生中肠。

俯仰百年间，短鬓容易霜。丈夫有七尺，安能负昂藏。

努力向前途，不改惟青缃。四海皆兄弟，莫用嗟迷阳。
七月十月五夜一再梦故舒州使君侍御公宛如平
赵蕃（宋代）

一夕安能再与俱，话言宁觉死生殊。
帜书更识埋轮志，生有不忘如是夫。
夔州元宵和曾端伯韵四首
郭印（宋代）

华灯下上照楼台，无数银花一夕开。
月色多情能助兴，游人去了却重回。
桑茶坑道中八首
杨万里（宋代）

山根一径抱溪斜，片地才宽便数家。
漫插漫成堤上柳，半开半落路旁花。
下第后屏居长安，书怀寄太原从事
刘驾（唐代）

刖足岂更长，良工隔千里。故山彭蠡上，归梦向汾水。

低摧神气尽，僮仆心亦耻。未达谁不然，达者心思此。

行年忽已壮，去老年更几。功名生不彰，身殁岂为鬼。

才看芳草歇，即叹凉风起。匹马未来期，嘶声尚在耳。
江夏八咏之二右灵竹寺
贺铸（宋代）

高岸已为谷，斯人如蜕蝉。
固应留宝刻，信示当家仙。
灵辩大师归江南
金君卿（宋代）

睿赞释真筌，惟师得本原。
歌时诗百首，祝圣颂千言。
巨轴朝闻御，方袍夕拜恩。
江南归旧隐，高卧老乾坤。
和许总卿
王之望（宋代）

孔明屡出师，常苦粮食少。
公今主边计，积粟丘阜小。
卧龙志空大，流马功竟杳。
当时若得公，大事指顾了。
舟中睡起
郑獬（宋代）

铜盘绿水浸红蕖，风卷纱幮睡足初。
金殿故人如借问，为言病酒懒修书。
金人捧露盘 雪词
吴泳（宋代）

似斜斜，才整整，又霏霏。今夜里、窗户先知。嫌春未透，故穿庭树作花飞。起来寻访剡溪人，半压桥低。
兔园册，渔江画，兰房曲，竹丘诗。怎模得、似当时。天寒堕指，问谁能解白登围。也须凭酒遣拿担，击乱鹅池。
送郑秘书南归
鱼潜（宋代）

垂老乃如此，凭高俱惘然。
空能正几字，好去作千年。
童子歌鸲鹆，幽人拜杜鹃。
江花独烂熳，春去得谁怜。
明发生米市、西林寺，进退格
杨万里（宋代）

贪睡能无起，挑灯强未残。
舂声忙野店，月色澹柴门。
又蹈黄尘路，前追红叶村。
秋衣那敢薄，病骨自难温。
念奴娇（中秋独坐）
李纲（宋代）

暮云四卷，淡星河、天影茫茫垂碧。皓月浮空，人尽道，端的清圆如璧。丹桂扶疏，银蟾依约，千古佳今夕。寒光委照，有人独坐秋色。

怅念老子平生，粗令婚嫁了，超然闲适。误缚簪缨遭世故，空有当时胸臆。苒苒流年，春鸿秋燕，来往终何益。云山深处，这回真是休息。